Sklep I Upr 30/2004
Datum: 2006-03-13T01:00:00.000+01:00
ecli: ECLI:SI:VSRS:2006:I.UPR.30.2004
sodisce: Vrhovno sodišče
oddelek: Upravni oddelek
podrocje: ZDRAVSTVENO ZAVAROVANJE - UPRAVNI SPOR
institut: spor o pristojnosti - začasna nezmožnost za delo zaradi bolezni

## Jedro

Pravica do nadomestila plače iz 13. člena Zakona o zdravstvenem varstvu in zdravstvenem zavarovanju (ZZVZZ) je odvisna od pravno pomembnega dejstva, ali je bil zavarovanec začasno nezmožen za delo zaradi bolezni ter koliko časa. Od tega istega dejstva je odvisna tudi odločitev o delavčevi pravici do odsotnosti z dela oz. pravici do nadomestila plače. Že s tem, ko je odločeno o začasni nezmožnosti za delo iz bolezenskih razlogov, je posredno odločeno tudi o pravici do nadomestila plače. Ker je socialno sodišče pristojno za odločanje o navedeni pravici iz zdravstvenega zavarovanja, je zato prav, da je pristojno tudi za odločanje v zvezi z začasno nezmožnostjo za delo zaradi bolezni.

## Izrek

Za odločanje v tej zadevi je stvarno pristojno Delovno in socialno sodišče v Ljubljani.

## Obrazložitev

Tožnik je pri Upravnem sodišču Republike Slovenije zoper toženo stranko vložil tožbo zaradi ugotovljene začasne nezmožnosti za delo po odločbi tožene stranke z dne 12.5.2004, izdane po njegovi pritožbi zoper odločbo imenovanega zdravnika z dne 4.3.2004. Z navedeno odločbo je bilo odločeno, da je tožnik začasno nezmožen za delo od 4.3.2004 do 5.3.2004 (bolezen). Po navedenem datumu pa je dela zmožen. Ker se tožnik ne čuti sposobnega za delo, vlaga tožbo.

Upravno sodišče Republike Slovenije se je s sklepom, št. U 1208/2004-4 z dne 5.7.2004 izreklo za stvarno nepristojno in po pravnomočnosti sklepa zadevo odstopilo v reševanje Delovnemu in socialnemu sodišču v Ljubljani. Sprejelo je stališče, da uveljavljani tožbeni zahtevek izvira iz pravice do zdravstvenega zavarovanja. Za sojenje v sporih o pravicah iz socialne varnosti pa so po 5. členu Zakona o delovnih in socialnih sodiščih (Uradni list RS, št. 19/94, 20/98 - ZDSS) stvarno pristojna delovna in socialna sodišča. Pravno podlago za obravnavano razmerje namreč vsebuje Zakon o zdravstvenem varstvu in zdravstvenem zavarovanju (Uradni list RS, št. 9/92, 13/93 in 6/96 - ZZVZZ).

Delovno in socialno sodišče v Ljubljani predlaga, da Vrhovno sodišče Republike Slovenije odloči o sporu o pristojnosti po 2. odstavku 25. člena v zvezi s 24. členom Zakona o pravdnem postopku (ZPP), ker v obravnavani zadevi naj ne bi šlo za socialni spor iz 2. točke 1. odstavka 5. člena ZDSS. Ne soglaša s stališčem upravnega sodišča, da je pravna podlaga za obravnavano razmerje vsebovana v ZZVZZ. Meni, da zdravstvena nezmožnost za delo in z njo povezana odsotnost z dela ni pravica iz obveznega zdravstvenega zavarovanja. Pravice iz obveznega zdravstvenega zavarovanja so opredeljene v 13. členu ZZVZZ, med katerimi pa ni pravice do začasne zadržanosti od dela kot take, ampak le pravica do nadomestila plače za ta čas.

Za odločanje v tem sporu je stvarno pristojno Delovno in socialno sodišče v Ljubljani.

Predmet spora je, ali je socialno sodišče pristojno za odločanje o začasni nezmožnosti za delo zaradi bolezni, oziroma za presojo pravilnosti in zakonitosti izpodbijane odločbe Zavoda za zdravstveno zavarovanje Slovenije, izdane na podlagi 81. člena ZZVZZ.

Po določbi 1. alinee 2. odstavka 5. člena ZDSS je socialno sodišče pristojno za odločanje v sporih o pravici do in iz zdravstvenega zavarovanja. Po določbi 13. člena ZZVZZ obsega obvezno zdravstveno zavarovanje, med drugim, pravico do nadomestila plače med začasno zadržanostjo od dela (2. točka 2. odstavka). Pri odločanju o "začasni nezmožnosti za delo iz bolezenskih razlogov" po določbi 1. alinee 2. odstavka 81. člena ZZVZZ gre za odločanje o dejanskem vprašanju, ki je po naravi stvari podlaga za odločanje o pravici iz obveznega zdravstvenega zavarovanja, pravici delavca do nadomestila plače za čas začasne zadržanosti od dela iz 13. člena ZZVZZ.

Pravica do nadomestila plače iz 13. člena ZZVZZ je torej odvisna od pravno pomembnega dejstva, ali je bil zavarovanec začasno nezmožen za delo zaradi bolezni ter koliko časa. Od tega istega dejstva je odvisna tudi odločitev o delavčevi pravici do odsotnosti z dela, oziroma pravici do nadomestila plače. Že s tem, ko je odločeno o začasni nezmožnosti za delo iz bolezenskih razlogov, je posredno odločeno tudi o pravici do nadomestila plače. Ker je socialno sodišče pristojno za odločanje o pravici iz zdravstvenega zavarovanja - pravici do nadomestila plače med začasno zadržanostjo od dela, je zato prav, da je pristojno tudi za odločanje v zvezi z začasno nezmožnostjo za delo zaradi bolezni.

Ob upoštevanju določb 2. odstavka 13. člena ZUS je vrhovno sodišče sklenilo, da je za odločanje v tem sporu pristojno Delovno in socialno sodišče v Ljubljani.